
Gouezeleg Skos 


Gouezeleg Skos (e gouezeleg Gâidhlig, kodoù ISO 639-2: 
gla, ISO 639-l:gd) zo unan eus ar yezhoù gouezelek, ur yezh 
keltiek a gomzer e Bro-Skos. Kar a-dost eo d’an iwerzhoneg. 

War-dro 60 000 den a ra gantañ e Bro-Skos. Gâidhealtachd 
eo an anv a roer d’an takad ma’z eus bet dalc’het d’ober 
gantañ evel yezh pemdeziek gant an darn vrasañ eus an dud 
a-hed an istor, da lavarout eo en Inizi ar C’hornôg ( Na h- 
Eileanan an Iar ) hag en ul lodenn vat eus an Uheldirioù, an 
tamm eus an douar-bras zo e kornôg hag en hanternoz Skos. 

Arabat kemmeskañ gouezeleg Skos gant gouezeleg Iwerzhon 
(an iwerzhoneg) na gant ar skoteg (Scots ), ur yezh deveret 
hennezh eus an doare saozneg krenn a gomzed en Izeldirioù 
Skos. 

Komzet e : 

Sellit ivez ouzh ar pennad Yezh. 


Ne ouzer ket mat abaoe pegeit amzer e vez komzet ar gouezeleg e Skos : marteze e veze kaozeet war aod ar 
c’hornôg en amzer ar Romaned. Gant savidigezh rouantelezh Dalriada er pevare kantved, en daou du d’ar 
mor, en hanternoz Iwerzhon hag e kornôg Skos, e voe kreñvaet ar yezh. Gounit tachenn a reas ivez, o kemer 
harp war prezegennerien an iliz katolik. Ur mare zo bet, e dibenn ar grennamzer, ma veze komzet en darn 
vrasañ eus Skos. Betek ar c’hwezekvet kantved eo chomet unvan a-walc’h ar gouezeleg komzet e Skos hag 
en Iwerzhon. Abaoe ar mare-se eo kroget an daou zoare gouezeleg da bellaat an eil diouzh egile hag eo 
deuet anat ar c’hemm etrezo er yezh skrivet (lenn pelloc’h). 

Ur sevenadur pinvidik, koulz dre gomz ha dre skrid, zo gant ar gouezeleg, dre ma voe yezh an noblañsoù 
hag o barzhed en Uheldirioù. Goude stadigidezh Skos ouzh Bro-Saoz, dreist-holl, e voe argaset ar gouezeleg 
ha doareoù-bevañ tud an Uheldirioù. 

Daoust ma n’eus nemet un niver bihan a Skosiz oc’h ober gant ar gouezeleg ez eus ur plas bras a-walc’h 
gant ar yezh-se e sevenadur ar vro, hag evit kalz tud, pe e ouifent ar yezh pe ne rafent ket, ez eo yezh ar vro. 
Evit lod all avat n’eo nemet ur yezh rannvroel, hini an Uheldirioù hag an inizi. 






Stad ar yezh 


Goude bezañ argaset e-pad kantvedoù, eo deuet ar gouezeleg a- 
benn da c’hounit un tamm statud oñsiel hiziv an deiz. Kelennet 
e vez ar yezh er skolioù er Gâidhealtachd, dreist-holl en inizi; 
implijet e vez gant kuzul Inizi ar C’hornôg. Gant ar BBC ez eus 
ur savlec’h hollouezelek, Radio nan Gaidheal, a skign bemdez 
abadennoù e gouezeleg. Abadennoù skinwel a gaver war veur a 
chadenn (BBC-Scotland, Grampian Television), hag emeur o 
studiañ penaos e vefe tu da grouiñ ur chadenn a vije gouestlet 
d’ar gouezeleg, heñvel ouzh S4C e Kembre. 

Ar gouezeleg n’en deus ket kement a anaoudegezh digant 
gouarnamant ar Rouantelezh Unanet ha m’en deus ar 
c’hembraeg. Met abaoe adsavidigezh Parlamant Skos, en deus 
gounezet un tamm statud er vro. E miz Ebrel 2005 e oa bet votet 
gant ar Parlamant ul lezenn evit ar gouezeleg e Skos. Gant al 
lezenn-se e oa bet disklêriet ez eo oñsiel ar gouezeleg e Skos 
hag e oa bet krouet Bôrd na Gâidhlig, un aozadur a zo e labour 
sevel ur steuñv diorren evit ar gouezeleg. Gant 58 552 a dud e 
veze komzet gouezeleg da vare an niveridigezh diwezhañ 
(2001), tra ma oa diouiziek anezhañ ar braz eus an dud e Skos 
(5 003 459 anezho). Estreget er rannvroioù ma vez graet gantañ 
a-gozh gant an darn vrasañ eus an dud ( Gâidhealtachd ), ar 
gouezeleg a vez kaozeet ivez e kêrioù bras Skos, dreist-holl e 
Glascño. 

E Skos Nevez, e reter Kanada, e kaver gouezelegerien ivez, un 
nebeud kantadoù anezho ha tud kozh peurvuiañ. Bez' ez int 
diskennidi eus Skosiz aet gwechall d'al lodenn-se eus Kanada da 
vevañ. 

Diforc’hioù etre gouezeleg Skos hag an 
iwerzhoneg 


Yezhoù kar a-dost eo gouezeleg Skos hag an iwerzhoneg. Splann 
eo an heñvelderioù dreist-holl etre gouezeleg Skos ha rannyezh 
iwerzhonek an hanternoz. Setu amañ da skouer penaos e vez 
lavaret « penaos emañ an traoù ganit ? » : 

An dregantad a ouezelegerien e Bro- 
Skos, hervez niveridigezh 2001 



Panelloù-hent divyezhek, en Uheldirioù. 


■ E gouezeleg Skos : Ciamar a tha thu? 

■ En iwerzhoneg an hanternoz (Ulaidh) : Cad e mar a té tü? 

■ En iwerzhoneg ar c’hornôg (Connachta) : Cén chaoi bhfuil tü? 

■ En iwerzhoneg ar mervent (An Mhumhain) : Conas atâ tü? 


Diforc’hioù zo etre an div yezh skrivet, dreist-holl abaoe ma voe eeunaet an doare-skrivañ iwerzhonek. An 
tired anvet fada a lakaer war ar vogalennoù da verkañ o hirder zo un tired lemm en Iwerzhon hag un tired 
boud e Skos : ar ger a dalvez "degemer mat" a skriver fâilte e Skos ha fâilte en Iwerzhon. 

■ Arzel Even, Istor ar Yezhoù Keltiek, embannet gant Hor Yezh 

■ Per Denez, Ar Gouezeleg, Al Liamm niverennoù 35->46 

Liammoù diavaez 

■ Commun na Gâidlig [1] (http://www.cnag.org.uk) 

■ Sabhal Môr Ostaig [2] (http://www.smo.uhi.ac.uk) 

■ Omniglot [3] (http://www.omniglot.com/writing/gaelic.htm) 


Porched ar yezhoù hag ar skriturioù - Adkavit pennadoù Wikipedia a denn d'ar yezhoù. 


Adtapet diwar « https://br.wikipedia.Org/w/index. php?title=Gouezeleg_Skos&oldid=1634671 » 


Kemmoù diwezhañ degaset d'ar bajenn-mañ d'an 13 Ebr 2015, da 22:24. 

Gallout a reer implijout an testennoù zo dindan an Aotre-lmplijout_Creative Commons Dereiñ/Kenrannañ diouzh an 
hevelep divizoù; divizoù ouzhpenn a c'hall bezañ ivez. Gwelet an Doareoù Implijout evit gouzout hiroc'h. 
















